Անկարգություններ Կեսարիայում (2024)

**Անկարգություններ Կեսարիայում**, զանգվածային անկարգություններ ու ցույցեր սիրիացի միգրանտների դեմ Թուրքիայի Կեսարիայի մարզում, որը սկսվել է 2024 թվականի հունիսի 30-ին։

## Նախապատմություն
Աշխարհի բոլոր երկրներից ամենաշատ փախստականներն ունի Թուրքիան։ ՄԱԿ-ի փախստականների հարցերով գերագույն հանձնակատարի տվյալներով՝ սիրիացի փախստականները բնակչության ամենամեծ խումբն են՝ երկրում գրանցված ավելի քան 3,6 միլիոն փախստականներով։ Հենց Կեսարիայում բնակվում է մոտ 83000 մարդ։ Սիրիացիների նկատմամբ այլատյացությունը շատ մեծ է, քանի որ 2024 թվականին ՄԱԿ-ի փախստականների հարցերով գերագույն հանձնակատարի կողմից անցկացված հարցումը ցույց է տվել, որ հարցվածների 77%-ը Թուրքիայում աջակցել է փախստականների համար սահմանի փակմանը, ինչը ամենաբարձրն է աշխարհում։

## Պատմություն
2024 թվականի հունիսի 30-ին Կեսարիայում սկսվել են անկարգություններ այն բանից հետո, երբ սոցիալական ցանցերում լուրեր տարածվեցին, որ թուրքական ոստիկանները բռնել են մի սիրացու՝ կապված 7-ամյա սիրացի աղջկա հանդեպ սեռական բռնության հետ, որը նրա ազգականն է։ Երեխան հանձնվել է խնամակալ մարմիններին, տղամարդը ձերբակալվել է։  

Չնայած սիրիացիների դեմ բողոքի ակցիաները սկսվել են Կեսարիայից, սակայն դրանք արագորեն տարածվել են Թուրքիայի այլ շրջաններում՝ Ստամբուլ, Հաթայ, Ադանա, Ուրֆա, Բուրսա, Գազիանթեփ, Քոնյա, Իզմիր և Անթալիա։ Ցուցարարները ծածանել են թուրքական դրոշները փողոցներում և ցուցադրել «Գորշ գայլերի» նշանը։ Բողոքի կարգախոսները ներառում էին «Էրդողան, հրաժարական տվեք» և «Ես չեմ ուզում փախստականներ իմ երկրում»։

Անկարգությունների պատճառով այրվել են սիրիացիների տասնյակ գույքեր և մեքենաներ։ Անկարգությունների արդյունքում վիրավորվածների թվում է 14 ոստիկան և 1 հրշեջ։ Անկարգությունների պատճառով Կեսարիայի մարզում ձերբակալվել է 474 մարդ։ Թուրքիայի ոստիկանությունը պարզել է, որ ձերբակալվածներից 285-ը ունեն դատվածություն տարբեր հանցագործությունների համար (միգրանտների անօրինական տեղափոխում, մարմնական վնասվածքների պատճառում, թմրանյութեր, թալան, գողություն, գույքի փչացում, սեռական ոտնձգություններ, խարդախություն, փողերի կեղծում, սպառնալիքներ, վիրավորանքներ, զրկում անձնական ազատությունից եւ այլն)։

Թուրքիայի ոստիկանությունը տեղեկացրել է, որ Կեսարիայի անկարգությունների հետ կապված՝ սոցցանցերում հաղորդագրությունների մոտ 37 տոկոսը հրապարակվել է բոտերով, իսկ հաղորդագրությունների մոտ 70 տոկոսը գրվել է սադրանքների նպատակով։ Սկսվել է հետաքննություն սոցցանցերի 63 օգտահաշիվների հետ կապված, տասն արդեն ենթարկվել են պատասխանատվության։

Մասլաքի ռեստորանում թուրք տղամարդը՝ դանակը ձեռքին, մոտեցել է սաուդցի գործարարների սեղանին, որոնց թվում են միլիարդատերեր Խալեդ ալ Ֆաուզանը և Իբրահիմ ալ Հադիթին՝ կտրող շարժումներ անելով և ողջունելով «Գորշ գայլերի» նշանով։ Ավելի ուշ նրան ձերբակալել են։

Սերիկում 3 դեռահասների կողմից դանակահարված 15-ամյա սիրիացի Ահմեդ ալ Նաիֆը մահացել է հիվանդանոցում։

## Արձագանքներ
Կեսարիայի ոստիկանապետը միջադեպի վերաբերյալ ասել է. «Վստահեցնում եմ ձեզ, որ այս անձի և նրա ընտանիքի նկատմամբ կձեռնարկվեն բոլոր իրավական գործողությունները, այդ թվում՝ արտաքսումը»։ Ընտանիքի և սոցիալական ծառայությունների նախարարության պաշտոնական հաղորդագրության մեջ ասվում է, որ «Տուժված երեխան, նրանց եղբայրներն ու քույրերը և նրա մայրը ոստիկանության բաժնում անհրաժեշտ ընթացակարգերով անցել են պետական ​​պաշտպանության տակ։ Մեր փորձագիտական ​​թիմերը նախաձեռնել են հոգեսոցիալական աջակցություն երեխային և նրա ընտանիքին։ Մենք՝ նախարարությունում, ակտիվորեն հետևելու ենք դատական ​​գործընթացին՝ ապահովելու համար, որ հանցագործը առավելագույն պատիժ ստանա»։

Ի պատասխան անկարգությունների՝ Թուրքիայի նախագահ Ռեջեփ Թայիփ Էրդողանը դատապարտել է բռնությունը՝ ասելով. «Ոչինչ հնարավոր չէ հասնել հասարակության մեջ այլատյացության և փախստականների հանդեպ ատելության բորբոքման միջոցով»։ Նա նաև մեղադրել է ընդդիմությանը այլատյացության սրման մեջ։

Անկարգությունները, ի վերջո, բռնության ալիք են բարձրացրել Սիրիայի Հալեպի մարզի հյուսիսում, որտեղ ցուցարարները հարձակվել են թուրքական ռազմաբազաների վրա և պատռել թուրքական դրոշները։ Սիրիական «Sham FM» ռադիոկայանը տեղեկացրել է, որ Սիրիայի Հալեպի մարզի Աֆրին, Աազազ և Ալ-Բաբ շրջաններում տեղի են ունեցել բախումներ թուրքական զորքերի և մի շարք խմբավորումների զինյալների միջև, որոնք հավատարիմ էին Թուրքիային։

## Ծանոթագրություններ

Կատեգորիա:2024 Թուրքիայում
Կատեգորիա:Զանգվածային անկարգություններ
Կատեգորիա:Թուրքական ազգայնականություն
Կատեգորիա:Կեսարիայի պատմություն
Կատեգորիա:Հակաարաբականությունը Թուրքիայում
Կատեգորիա:Ռասիզմը Թուրքիայում
Կատեգորիա:2024 հարձակումներ շենքերի և շինությունների վրա